b'\n_START_ARTICLE_\nJelena Rusjan\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani srednji baletni \xc5\xa1oli v Beogradu se je vpisala na tamkaj\xc5\xa1njo Akademijo za dramsko umetnost. Kasneje se je prepisala na Akademijo scenskih umetnosti v Sarajevu in na tamkaj\xc5\xa1njem oddelku za igro tudi diplomirala. V Sarajevu je delala nekaj \xc4\x8dasa, leta 2004 pa se je s takratnim partnerjem, sedanjim mo\xc5\xbeem Miranom Rusjanom preselila v Ljubljano. Glasba je bila del njenega odra\xc5\xa1\xc4\x8danja, saj je bila njena mama profesorica klavirja. V glasbeni \xc5\xa1oli je Jelena Rusjan igrala violino, v baletni \xc5\xa1oli pa klavir.\n_START_SECTION_\nDelo\n_START_PARAGRAPH_\nNa slovenski neodvisni sceni deluje kot vsestranska umetnica, ki nastopa takona gledali\xc5\xa1kih kot glasbenih odrih. Ustanovila je tudi lastno blagovno znamko KreaturA, pod katero ustvarja izdelke iz blaga.\n_START_SECTION_\nGlasba\n_START_PARAGRAPH_\nNa glasbenih odrih nastopa v vlogah pevke in basistke. Ko se je preselila v Ljubljano, je pela in kasneje igrala bas v skupini Mistits, kjer so preigravali pesmi ameri\xc5\xa1kih pankerjev Misfits. Leta 2013 je s skupino Trus! izdala prvenec First Step, ki je bil na Zalo\xc5\xbebi Radia \xc5\xa0tudent izbran kot doma\xc4\x8da plo\xc5\xa1\xc4\x8da leta. Trenutno nastopa v vse\xc5\xbeenski zasedbi Napravi mi dete in novi postavi kultne jugoslovanske skupine Borghesia, ki se je po dvajsetih letih vrnila na odre in izdala nov album Proti kapitulaciji.'